Document ID: 32013R0772

UREDBA KOMISIJE (EU) št. 772/2013
z dne 8. avgusta 2013
o spremembi prilog II, III in V k Uredbi (ES) št. 396/2005 Evropskega parlamenta in Sveta glede najvišjih mejnih vrednosti ostankov za difenilamin v ali na nekaterih proizvodih
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 396/2005 Evropskega parlamenta in Sveta z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 14(1)(a) in člena 18(1)(b) Uredbe,
ob upoštevanju naslednjega:
(1)
Mejne vrednosti ostankov (v nadaljnjem besedilu: MVO) za difenilamin so bile določene v Prilogi II in delu B Priloge III k Uredbi (ES) št. 396/2005. Difenilamin je bil predmet Odločbe Komisije 2009/859/ES z dne 30. novembra 2009 o nevključitvi difenilamina v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov (2), ter je predmet Izvedbene uredbe Komisije (EU) št. 578/2012 z dne 29. junija 2012 o neodobritvi aktivne snovi difenilamin v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet (3).
(2)
Evropska agencija za varnost hrane (v nadaljnjem besedilu: Agencija) je o obstoječih MVO za difenilamin predložila obrazloženo mnenje v skladu s členom 12(1) Uredbe (ES) št. 396/2005 z dne 22. avgusta 2011 (4), v katerem je preučila zlasti tveganja za potrošnike. Navedeno mnenje je poslala Komisiji in državam članicam ter ga je javno objavila.
(3)
Agencija v navedenem mnenju ne priporoča niti vključitve difenilamina v Prilogo IV k Uredbi (ES) št. 396/2005 niti vključitve CXL v Prilogo II k navedeni uredbi.
(4)
Vse obstoječe registracije fitofarmacevtskih sredstev, ki vsebujejo difenilamin, so bile razveljavljene. MVO, določene za to aktivno snov v prilogah II in III bi torej morale biti izbrisane, razen za jabolka in hruške.
(5)
Kar zadeva difenilamin v jabolkih in hruškah, so države članice, tretje države in nosilci živilske dejavnosti Komisijo obvestili o neizogibni navzkrižni kontaminaciji neobdelanih jabolk in hrušk, do katere pride zaradi prisotnosti ostankov difenilamina v skladiščnih prostorih, zlasti na strojih, površinah in posodah, še posebej zabojnikih, ki jih v tej fazi tehnično ni mogoče popolnoma odstraniti.
(6)
Na podlagi podatkov, pridobljenih pri spremljanju navzkrižne kontaminacije, je zaradi zaskrbljenosti potrošnikov v zvezi z difenilaminom primerno določiti čim nižjo začasno MVO, ki bi še vedno omogočala nemoteno trženje in trgovino z neobdelanimi jabolki in hruškami.
(7)
Čeprav zaradi manjkajočih podatkov, ki jih je v dokumentaciji o difenilaminu odkrila Agencija, v tej fazi še ni mogoče oceniti tveganja za končne potrošnike, je mogoče razumno pričakovati, da začasna MVO, ki znaša 0,1 mg/kg in je petdesetkrat nižja od trenutne MVO, ki znaša 5 mg/kg, ne bi smela predstavljati nesprejemljivega tveganja za potrošnike.
(8)
Komisija bo v skladu z členom 16(2) Uredbe (ES) št. 396/2005 v dveh letih od dneva začetka veljavnosti te uredbe na podlagi novih podatkov, pridobljenih s spremljanjem, in drugih novih elementov, ki bi postali dostopni, ponovno preučila stanje.
(9)
Uredbo (ES) št. 396/2005 bi bilo zato treba ustrezno spremeniti.
(10)
Pred začetkom uporabe spremenjenih MVO bi bilo treba določiti primerno obdobje, v katerem se lahko države članice, tretje države in nosilci živilske dejavnosti pripravijo na izpolnjevanje novih zahtev zaradi spremembe MVO.
(11)
Upoštevane so bile pripombe, ki so jih glede novih MVO v okviru posvetovanj v Svetovni trgovinski organizaciji izrazili trgovinski partnerji Unije.
(12)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Priloge II, III in V k Uredbi (ES) št. 396/2005 se spremenijo v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Uporablja se od 2. marca 2014.
Ta uredba je v celoti zavezujoča in se neposredno uporablja v vseh državah članicah.
V Bruslju, 8. avgusta 2013

Labels: 1
17
0
3
6